ทิสโก้ชี้พ.ค.-มิ.ย. หุ้นโลกผันผวนสูง
บลจ.ทิสโก้ อาศัยจังหวะข่าวร้ายท่วมตลาด ช้อนหุ้นเอเชียแปซิฟิก ตั้งเป้ากำไร 10% ภายใน 4 เดือน
10 พ.ค. 2555

บลจ.ทิสโก้ อาศัยจังหวะข่าวร้ายท่วมตลาด ช้อนหุ้นเอเชียแปซิฟิก ตั้งเป้ากำไร 10% ภายใน 4 เดือน
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุนธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ กล่าวว่า ในเดือน พ.ค.-มิ.ย. นี้ เป็นช่วงที่ตลาดโลกจะมีความผันผวนสูงจากสถานการณ์การเมืองในฝรั่งเศสและกรีซ การเพิ่มทุนธนาคารพาณิชย์ รวมทั้งมาตรการภาษีหลายอย่างของสหรัฐที่จะครบกำหนดในเดือน มิ.ย. ซึ่งถือเป็นจังหวะเหมาะที่จะเข้าลงทุน
“ตลาดที่น่าสนใจมากที่สุดคือ เอเชียแปซิฟิก ไม่รวมญี่ปุ่น ซึ่งที่ผ่านมาเป็นตลาดที่ปรับเพิ่มขึ้นช้ากว่าตลาดหุ้นเอเชียตะวันออกเฉียงใต้ เช่น ประเทศไทยเพิ่มขึ้นมามากแล้ว จนทำให้มูลค่าหุ้นเริ่มตึงตัว แต่อีกหลายประเทศ เช่น ออสเตรเลีย จีน เกาหลีใต้ และไต้หวัน ยังปรับขึ้นไม่มาก ในขณะที่คาดว่าครึ่งหลังของปีนี้จะเริ่มเห็นผลจากมาตรการผ่อนคลายทางการเงินของจีนและออสเตรเลีย” นายสาห์รัช กล่าว
นายสาห์รัช กล่าวว่า บลจ.ทิสโก้ เห็นโอกาสดังกล่าว จึงออกกองทุนเปิดทิสโก้ เอเชีย แปซิฟิก เอ็กซ์ เจแปน ทริกเกอร์ 10% #6 ที่มีเป้าหมายสร้างกำไร 10% ภายในเวลา 4 เดือน เสนอขายวันที่ 9-18 พ.ค.นี้
นายวิน อุดมรัชตวนิชย์ ประ ธานเจ้าหน้าที่บริหารการลงทุน บลจ.วรรณ เปิดเผยว่า ผลการเลือกตั้งในทวีปยุโรปในช่วงสุดสัปดาห์ที่ผ่านมาสะท้อนให้เห็นว่า ตลาดน่าจะ มีความผันผวนมากขึ้น จึงแนะนำให้นักลงทุนจัดพอร์ตการลงทุนโดยเน้นตราสารหนี้อายุ 3-6 เดือนเป็นหลัก เพื่อหลีกเลี่ยงความเสี่ยงของตลาดหุ้น
สำหรับแนวโน้มอัตราดอกเบี้ย คาดว่า ในไตรมาส 3 มีโอกาสปรับขึ้น เนื่องจากสินค้าบริโภคพื้นฐานและภาคพลังงานปรับตัวขึ้น จึงประเมินว่าเงินเฟ้อจะเพิ่มสูงในช่วงครึ่งปีหลัง ดังนั้นปลายปีนี้คณะกรรมการนโยบายการเงิน (กนง.) อาจปรับดอกเบี้ยอีก 0.25% และในต้นปี 2556 น่าจะขึ้นอีก 0.25% 
บลจ.วรรณ จะเปิดขายรอบใหม่ของกองทุนเปิดวรรณตราสารหนี้ 3M1 (1FIX-3M1) ระหว่างวันที่ 4-11 พ.ค. 2555 เน้นลงทุนในเงินฝากของธนาคารทั้งในและต่างประเทศ คาดว่าผลตอบแทนประมาณ 3.15% ต่อปี